
IEROSINĀJUMI
Pilsoņu brīvību, tieslietu un iekšlietu komiteja aicina par jautājumu atbildīgo Budžeta kontroles komiteju rezolūcijas priekšlikumā, ko tā pieņems, iekļaut šādus ierosinājumus:
[bookmark: restart]1.	pieņem zināšanai to, ka Revīzijas palāta ir atzinusi Eiropas Prokuratūras (EPPO) 2022. finanšu gada pārskatiem pakārtotos darījumus par likumīgiem un pareiziem visos būtiskajos aspektos un ka ir patiesi atspoguļots tās finanšu stāvoklis 2022. gada 31. decembrī;
2.	atzinīgi vērtē to, ka lielākā daļa Revīzijas palātas pagājušā gada apsvērumu ir slēgti un ka EPPO ir izdevies samazināt kavēto maksājumu īpatsvaru no 21 % 2021. gadā līdz 5 % 2022. gadā;
3.	pieņem zināšanai EPPO darba slodzes ievērojamo pieaugumu; ar gandarījumu konstatē, ka EPPO saņēma 3318 ziņojumus un 58 % no tiem nosūtīja privātas puses, kas arī liecina, ka EPPO ir plaši zināma tiesu iestāde; atzinīgi vērtē to, ka EPPO 2022. gadā sāka 865 izmeklēšanas, tostarp par Covid-19 vakcīnu iegādi, saistībā ar kurām radītais kaitējums tiek lēsts 9,9 miljardu EUR apmērā; norāda, ka EPPO lietu veidotā darba slodze tika novērtēta ievērojami par zemu; 
4.	atzinīgi vērtē to, ka EPPO tika piešķirti papildu cilvēkresursi ar augsti specializētiem un kvalificētiem profiliem, tostarp pirmo reizi 2022. gadā ar norīkotajiem valstu ekspertiem (NVE); pieņem zināšanai to, ka tika sāktas un pabeigtas 34 atlases procedūras štata darbiniekiem, kā arī trīs NVE atlases procedūras; atzinīgi vērtē to, ka kopējais štata darbinieku un NVE skaits sasniedz 221, kas nozīmē, ka štata darbinieku skaits ir 89 % no štatu saraksta;
5.	pauž bažas par to, ka EPPO darbojas augsta riska vidē attiecībā uz fizisko un informācijas drošību, un par pašreizējo regresa prasību apjomu; uzsver, ka ir svarīgi pielāgot cilvēkresursus un finanšu resursus pieaugošajai darba slodzei un tos attiecīgi atspoguļot turpmākajā budžeta plānošanā, tostarp vajadzības gadījumā palielinot EPPO budžetu;
6.	atgādina, ka EPPO ir neatkarīga ES struktūra, kas izveidota, izmantojot koncepciju par ciešāku sadarbību krimināllietās un kas ir atbildīga par noziegumu pret Savienības finanšu interesēm izmeklēšanu, kriminālvajāšanu un saukšanu pie atbildības par tiem; norāda, ka EPPO darbojas tikai 22 ES dalībvalstis, savukārt Ungārija, Polija un Zviedrija tai nepievienojās; aicina Komisiju iesaistīties aktīvā dialogā ar neiesaistītajām dalībvalstīm, lai efektīvi atvieglotu EPPO darbību izpildi;
7.	uzsver efektīvu sadarbību ar attiecīgajām ieinteresētajām personām; atzinīgi vērtē to, ka ir noslēgtas vairākas vienošanās par sadarbības kārtību ar iestādēm no trešām valstīm, konkrētāk, Ukrainas, Albānijas, Moldovas, Melnkalnes, Gruzijas un Ziemeļmaķedonijas; atgādina, cik svarīga ir sadarbība ar neiesaistīto valstu iestādēm; atzīst juridisko režīmu atšķirības un grūtības, kas rodas sarunās par sadarbības kārtību, kuru dēļ Īrijā vairākus gadus pēc kārtas tika atteikts izpildīt EPPO tiesiskās sadarbības lūgumus, kā norādīts vēstulē, ko Eiropas galvenais prokurors nosūtījis Komisijai;  atzinīgi vērtē Īrijas iestāžu apņemšanos un aicina Īriju pārskatīt sadarbības kārtību ar EPPO;
8.	pauž bažas par to, ka EPPO darbu, jo īpaši pierādījumu vākšanu, ir ietekmējusi Polijas nesadarbošanās 2021. un 2022. gadā, kas tieši negatīvi ietekmēja EPPO spēju aizsargāt Savienības budžetu, veicot kriminālizmeklēšanu un apsūdzību izvirzīšanu; atzinīgi vērtē sarunu pabeigšanu par sadarbības kārtību tehniskā līmenī, Polijas Kriminālprocesa kodeksa grozījumiem un to, ka Polija ir atzinusi EPPO par kompetento iestādi attiecībā uz attiecīgajiem ES instrumentiem par tiesu iestāžu sadarbību krimināllietās, tostarp EIR direktīvu; atzinīgi vērtē arī jaunās valdības neseno lēmumu sākt procesu, lai pievienotos EPPO; aicina abas puses iesaistīties turpmākā dialogā un sadarbībā, lai atvieglotu EPPO darbību izpildi;
9.	norāda, ka Eiropas deleģēto prokuroru iecelšana ir EPPO un dalībvalstu kopīga atbildība; uzsver, ka iecelšanas procedūrai vienmēr ir jāatbilst Padomes Regulas (ES) 2017/1939 17. pantam un valstu procesuālās autonomijas principam; mudina dalībvalstis, īstenojot iecelšanas procedūru, veicināt EPPO pilnīgu neatkarību; norāda, ka 2022. gada beigās bija nodarbināti 114 Eiropas deleģētie prokurori; atzinīgi vērtē to, ka pārskata periodā EPPO Kolēģija iecēla 15 Eiropas deleģētos prokurorus un nevienu neatlaida no amata;
10.	atgādina, ka ir ārkārtīgi svarīgi nodrošināt pilnīgu neatkarību Eiropas deleģētajiem prokuroriem, kuri ir pakļauti ārējam spiedienam, jo viņi tieši veic tiesvedību savās attiecīgajās dalībvalstīs; norāda, ka EPPO ārējā neatkarība ir saistīta arī ar tādu finanšu resursu piešķiršanu, kas ir pietiekami tās pilnvaru īstenošanai, un ar nepieciešamo budžeta autonomiju to pārvaldībai; uzsver, ka par to, lai EPPO būtu pienācīgs finansējums, ir atbildīga gan ES, gan katra iesaistītā dalībvalsts;
11.	atzinīgi vērtē pastāvīgo sadarbību ar iesaistīto un neiesaistīto dalībvalstu un trešo valstu iestādēm, Eiropas Savienības iestādēm, struktūrām, birojiem un aģentūrām, jo īpaši Eurojust, Eiropolu un OLAF; atzinīgi vērtē to, ka EPPO iesaistījās sarunās par sadarbības kārtību ar Eiropas Parlamentu un izpildaģentūrām, kā arī ar Eiropas Ārējās darbības dienestu.

